Mattilsynet i Indre Østfold og Follo vil ikke oppheve omsetningsforbudet for de 2,2 millioner leverposteiboksene fra Stabburet som er feilmerket.

Det skriver dagligvarehandelen.no.

– Vi ser ikke grunnlag for å vurdere saken på en annen måte ut fra de styringssignalene vi har. Derfor lander vi på å opprettholde vedtaket. Det blir nå opp til regionkontoret å fatte en beslutning, opplyser distriktssjef Kirsti Ullsfoss ved Mattilsynet i Indre Østfold og Follo.

Tidligere har NRK.no skrevet at Stabburet kan risikere å måtte kaste over to millioner bokser med leverpostei. Grunnen er en enkel designfeil.

SE TV-REPORTASJE: Forbyr salg av 2,2 millioner leverposteibokser Du trenger javascript for å se video. Forbyr salg av 2,2 millioner leverposteibokser

Ikke helsefarlig

På boksene står det nemlig at leverposteien er produsert i Abba i Sverige, men egentlig kommer den fra Fredrikstad. Det er der all leverpostei fra Stabburet blir produsert.

Kommunikasjonsdirektør i Stabburet, Dag Olav Stokken. Foto: Stabburet

Det er ingenting galt med selve leverposteien. Likevel har Mattilsynet lagt ned forbud mot salg av de feilmerkede boksene, og nå er det klart at de foreløpig ikke vil oppheve det.

Stabburet har tidligere sagt til NRK at de håper å kunne selge dem senere.

– Vi mener det er en overreaksjon. Det må være slik at konsekvensene av feilen og konsekvensene av vedtaket må stå i sammenheng, sier kommunikasjonsdirektør i Stabburet, Dag Olav Stokken.

– Forbudet kan være vanskelig å forstå

Nå skal leverposteisaken sendes til Mattilsynets regionkontor for en endelig avgjørelse, ifølge dagligvarehandelen.no.

Ullefoss sier at hun skjønner at omsetningsforbudet kan være vanskelig å forstå, siden produktet ikke er helsefarlig. Hun sier også at saken er spesiell på grunn av det store varevolumet.

– Vi er derfor glade for at en klagesak kan gi en prinsipiell avklaring i saken, fortsetter hun.